text: Tyggegummifamilie investerer i champagne
  26 marts 2018 kl. 04.19
  Den stenrige Bagger-Sørensen familie fra Vejle har købt sig ind i det fransk-svenske champagnehus Hatt et Söner, skriver Børsen.
  Hans-Henrik Eriksen, der er adm. direktør for holdingselskabet Bagger-Sørensen & Co., bekræfter overfor Børsen, at koncernen har lavet en investering i champagnehuset Hatt et Söner.
  - Det er sådan mest bare for sjov, men vi tror, at det kan blive en rigtig god forretning på længere sigt, siger han til avisen.
  Familien Bagger-Sørensen fra Vejle blev milliardærer, da de solgte de kendte tyggegummibrands Dandy, V6 og Stimorol til britiske Cadbudy-Schweppes i 2002.
  I slutningen af 2016 øgede de formuen, da de solgte Fertin Pharma, der producerer nikotintyggegummi, til den nordiske kapitalfond EQT.
  